tomron87/hebrew-wikipedia-sentences-corpus huggingface dataset:
לעיתים, נדרש גם חיבור לוחית טיטניום המוברגת על החוליות או שמשתמשים בברגים בין החוליות כדי להגביר את יציבות האיחוי.
זה נדרש במיוחד בניתוח בו מעורב יותר מדיסק אחד.
הניתוח מחייב שהות של יום עד שלושה ימים במרפאה והתאוששות הדרגתית בין שבוע לשישה שבועות.
בטכנולוגיה באמצעות ניתוח מיקרו דיסקטומיה אנדוסקופית, המטופל יכול להמשיך בחייו הרגילים תוך ימים אחדים.
ייתכן שיומלץ למטופל לענוד סד צווארי עד 8 שבועות כדי להבטיח שמירה על יישור תקין ויציבה טובה של עמוד השדרה.
הסד מגביר את המודעות ליציבה נכונה ומסייע במניעת תנועות פתאומיות או מוגזמות העלולות להחמיר או להאט את תהליך הריפוי.
מומלץ במיוחד לענוד סד צוואר בעת נסיעה, שינה, מקלחת או כל פעילות אחרת שבה המטופל לא יוכל להבטיח ייצוב של עמוד השדרה.
לעיתים יומלץ על פיזיותרפיה על מנת לקדם ריפוי תקין, וכן לחזק את השרירים הסובבים, שישמשו בתפקידו של סד צווארי טבעי ולהבטיח ייצוב של עמוד השדרה.
המטופל יתחיל להיגמל מהסד הצווארי בערך 4 עד 6 שבועות לאחר הניתוח.
ניתוחי ה-ACDF ניתנים לרוב לביצוע בבטחה וללא סיבוכים.
עם זאת, כמו כל הליך כירורגי, ישנם סיכונים הקשורים הן להרדמה והן להליך עצמו.
הסיכונים כוללים: בעיות לב, כגון התקף לב או הפרעות קצב, בעיות ריאה, כגון זיהום ודלקת ריאות או קרישי דם, דלקת בדרכי השתן, פקקת ורידית עמוקה (DVT) בעיות עיניים או ראייה, שבץ מוחי, סיכון קטן לאירוע מסכן חיים משמעותי.
סיכונים ספציפיים של ACDF עלולים לכלול: שינויים בקול שבדרך כלל משתפרים תוך מספר ימים.
פגיעה בעצב הגרון הגורמת לשינויים בקול וקשיי בליעה שבדרך כלל משתפרת תוך מספר ימים, כאב בגב העליון פגיעה בוושט, פגיעה בכלי דם או פגיעה עצבית הגורמת לכאב, קהות חושים או חולשה בזרוע, פגיעה בחוט השדרה הגורמת לשיתוק של הידיים והרגליים.
הליכון או מסילת כושר, היא מכשיר המשמש לאימון בהליכה או בריצה מבלי להזדקק למרחב פתוח גדול.
מכשירים אלה הם ציוד מקובל בחדרי כושר באגף המכשירים האירוביים.
להליכון הכושר מנוע חשמלי או גלגל תנופה המניעים לולאה של יריעה גמישה.
הליכון כושר חשמלי היא למעשה מסוע המהווה קטע של מדרכה נעה, חלקו העליון של המשטח נע אחורנית כדי לאפשר למתאמן ללכת או לרוץ במהירות נגדית השווה לו.
הפעילות הגופנית שמתבצעת באמצעות ההליכון היא אירובית, כלומר מפעילה תהליך הפקת אנרגיה העושה שימוש בחמצן מהאוויר על ידי נשימה מוגברת.
להבדיל מהאימון במכשירי הכוח שמחזק ומעבה את השרירים, האימון בהליכון משפר את כושר הסבולת לב-ריאה.
הפעילות על המסילה מפעילה שלושה גורמי מאמץ:
מהירות - רוב ההליכונים מסוגלים להגיע עד למהירות 20 קמ"ש (קילומטר אחד בשלוש דקות).
שיפוע - למכשיר מערכת חשמלית המאפשרת את הרמת המשטח לשיפוע של 20% (זווית של 11.5°).
משך - לרוב מומלץ להתאמן על המכשיר עד שעה.
גם תוכניות האימון המתוכנתות לא עולות על שעה.
יתרון האימון באמצעות הליכון הכושר להבדיל מריצה בעיר או בחיק הטבע הוא בטיחות האימון, למכשיר מערכת לבלימת זעזועים לצורך הפחתת העומס על המפרקים.
המשטח תמיד ישר ונקי ממכשולים, כך מופחתים גורמי הסיכון.
ניתן להתאמן במכשיר בכל ימות השנה ללא תלות במזג האוויר, הדבר מהווה יתרון מיוחד באזורים עם אקלים קיצוני שבהם האימון בחוץ קשה.
המכשיר מאפשר להתאמן בהליכה ובריצה גם בחדר קטן לכן ניתן למצוא אותו גם בבתים פרטיים.
יתרון נוסף הוא היכולת לצפות בטלוויזיה תוך כדי האימון.
להליכוני כושר מודרניים מספקות למתאמן משוב לגבי מהירות הריצה, המרחק שעבר והאנרגיה שנצרכה בקלוריות.
מידע זה יכול להיות מאוחסן וכך יכול המתאמן לעקוב אחר התקדמותו בשיפור הכושר.
ניתן להתאמן במכשירים אלה גם על פי תוכניות אימון מתוכנתות המדמות לדוגמה טיפוס על גבעות.
יש גם תוכניות מיוחדות המיועדות להרזיה, בתוכניות אלה משך האימון חייב להיות ארוך מחצי שעה, שכן רק לאחר 20 דקות נכנסת לפעולה מערכת חילוף החומרים המפיקה אנרגיה משריפת שומנים.
הריצה על הליכון הכושר קלה יותר מריצה על מסלול, שכן המתאמן לא צריך להתגבר על החיכוך באוויר, אך למתאמנים תחרותיים הדבר מהווה חיסרון.
האימון על הליכון הכושר יכול להתאים למגוון רחב של אוכלוסיות: צעירים, קשישים, חובבנים, ספורטאים מקצועיים ומתאמנים לצורכי שיקום.
כמכשיר לשיקום הליכה, המסילה מאלצת את המתאמן להתהלך בצורה סימטרית ובקצב קבוע.
להליכון כושר גם חסרונות מסוימים בהשוואה לריצה מחוץ לבית.
ברוב הדגמים המנוע מייצר רעש ניכר בעיקר בעת ריצה, וריצה בנקודה קבועה באופן ממושך עשויה לגרום לשיעמום ולהפחית את המוטיבציה של המתאמן.
המסילה לא מדמה את פעולת ההליכה או הריצה במלואה שכן המסילה היא ש"רצה" והמתאמן רק מתאים עצמו לתנועתה.
מסיבה זו החיכוך שונה מאשר בהליכה או ריצה רגילה, וכך גם הקואורדינציה.
המתאמנים על המסילה רק מרימים את רגליהם בעוד שבריצה בטבע נדרשת דחיפה קדימה של הגוף.
בתחום הרפואה משמש המכשיר לבדיקות ארגומטריה - בדיקת סיבולת הלב בשעת מאמץ: הנבדק מחובר למכשיר אלקטרוקרדיוגרם ולמד לחץ דם.
הנבדק הולך על הליכון כושר תוך כדי שמהירותה גוברת מדי דקות אחדות.
תוך כדי הליכה (ההופכת לריצה) נרשמים נתוני פעילות הלב של הנבדק.
הליכה היא צורת התנועה והניידות העצמית העיקרית של בני אדם ושל בעלי חיים על פני הקרקע.
פרק זה ייוחד להליכת בני אדם, משמע להליכה על שתיים.
תינוקות מפתחים את יכולת ההליכה באופן עצמאי בממוצע בין גיל 9 חודשים ל-15 חודשים.
מטרת ההליכה היא להעביר את הגוף בבטחה וביעילות במישור או בשיפוע.
בדרך כלל ההתייחסות להליכה היא להליכה לפנים (קדימה), אבל היא אפשרית לכל כיוון.
חיוניות ההליכה לתפקוד בני האדם גדולה ועל כן לא מפליא הוא שמספר המחקרים והמאמרים העוסקים באספקטים שונים של יכולת ההליכה הוא אלפים רבים.
חלקם של הפרסומים מוקדש להליכת אנשים בריאים (normal gait) וחלקם האחר למגוון גדול מאוד של הליכות אב-נורמאליות (פתולוגיות).
מכיוון שהן בהליכה נורמאלית והן בהליכה פתולוגית מרכיבים רבים של ההליכה הם תלויי מין וגיל, מקובל להתייחס בנפרד לגברים ולנשים כמו גם לקבוצות גיל שונות.
1. מסוגלות הגפיים התחתונות (הרגליים) לתמוך בגו, בראש ובגפיים העליונות.
תמיכה זו מופעלת כנגד כוח הכבד ואי יכולת למלא פונקציה זו עשויה לגרור "התמוטטות"
2. שמירה על יציבה זקופה ועל שווי המשקל של הגוף.
מכיוון שההולך נשען על שתי כפות הרגליים (ובחלק ניכר מהזמן על אחת בלבד), כשל במילוי תנאי זה ימנע את יכולת ההליכה.
3. פיקוח על מסלול הגף הנעה קדימה באוויר מרגע הנפתה ועד לנחיתתה.
פגיעה בפונקציה זו עלולה לגרום למעידה או נפילה עד כדי מניעת היכולת להתקדם בהליכה.
4. יצור אנרגיה לצורך ההתקדמות ולשם ביצוע שינויי מהירות.
אי יכולת, עלולה לגרום להליכה לא פונקציונלית עד כדי מניעת היכולת ללכת.
די בתנאים אלו כדי להצביע על התרומה של מערכות הגוף השונות לביצוע הליכה תקינה: בראש ובראשונה, מערכת העצבים, השרירים והשלד; ובנוסף, מערכת הנשימה ומערכת הלב וכלי הדם ובהמשך, כל שאר מערכות הגוף שפעולתן התקינה מתחזקת ומאפשרת את הביצוע התקין וההשקעה האנרגטית הכרוכה בהליכה.
הליכה נורמאלית ופתולוגית נחקרת בתחומי מדע שונים המשיקים זה לזה: בביומכניקה, הדגש הוא על חקר שלבי ההליכה, ועל הכוחות המשמשים לביצועה.
בהתאם לכך תשומת הלב מופנית לחקר תנועות המפרקים ופעילות השרירים ולמנגנונים המפקחים ומווסתים פעולות אלו.
ניתן להוסיף כאן מחקרים באביזרי עזר וברובוטיקה.
בפיזיולוגיה, המחקר נסב על פעילות מערכות הגוף התומכות בהליכה ובראשונה על מערכת הנשימה וכלי דם.
הליכה נחקרת במעבדות מחקר, בעולם הפתוח ובקליניקה.
לכל אחת מסביבות מחקר אלו תרומה להבנת מנגנוני ההליכה ולשפור או שיקום ההליכה במקרים של פגיעות.
מחזור ההליכה (Gait Cycle) ושלבי ההליכה
הליכה היא מטבעה תנועה מחזורית המורכבת מצעדים חוזרים הדומים זה לזה.;במהלך ההליכה כל גף נמצאת על הקרקע (שלב התמיכה, Stance or support phase), כ-60% ממשך מחזור ההליכה (מוגדר בפסקה הבאה), ומונפת באוויר (שלב ההנפה, Swing phase) כ-40% ממחזור ההליכה.
כאשר גף אחת באוויר, הגף השנייה תומכת לבד במשקל הגוף (Single stance).
האתגר בשמירת שווי המשקל בהליכה ניכר מנתון זה.
רק במשך כ-20% ממחזור ההליכה שתי כפות הרגליים נמצאות על הקרקע (Double stance).
בהליכה, בניגוד לריצה, אין פזה שבה שתי הרגליים נמצאות באוויר באותה עת.
מקובל להגדיר "אירועים" מסוימים בהליכה של כל רגל בנפרד, כגון האירוע של הנחיתה (רגע הנחיתה, משמע, הנגיעה הראשונית) בקרקע, או רגע העזיבה של כף הרגל את הקרקע.
מקובל להגדיר את מחזור ההליכה כצעד (Stride): צעד, הוא המרווח בין "אירוע" המתרחש ברגל אחת במהלך ההליכה להתרחשות העוקבת של אותו אירוע באותה רגל.
אפשר להגדיר צעד במונחי זמן (stride period) לדוגמה: משך הזמן בשניות של צעד ברגל ימין, הוא משך הזמן מהנחיתה (בדרך כלל העקב נוחת ראשון) של רגל ימין על הקרקע לבין הנחיתה העוקבת של רגל ימין על הקרקע.
לחלופין, אפשר להגדיר צעד ביחידות מרחק (stride length): המרחק שעשתה רגל ימין מאירוע מסוים כגון הנחיתה על הקרקע עד להתרחשות הבאה של הנחיתה ברגל ימין.
פסיעה (step), מגדירה את המרווח בין אירוע המתרחש ברגל אחת בהליכה לבין התרחשות אותו אירוע ברגל הנגדית.
לדוגמה, בין נחיתת רגל ימין על הקרקע לבין נחיתת רגל שמאל.
כמו לגבי צעד גם כאן ניתן להגדיר את משך הפסיעה במדידות זמן ואת משכה ביחידות מרחק.
בהליכה נורמאלית משך הזמן או המרחק של step הוא מחצית הstride.
אין במילון העברי הבחנה בין stride לstep והמונח "פסיעה" נקבע כאן לשם בידול מ"צעד" בהקשר לתוכן זה.
הליכה נורמאלית מאופיינת בסימטריות שביטויה בביצוע השווה/דומה של הגף הימנית והגף השמאלית.
כאשר ההליכה אינה סימטרית זוהי צליעה.
משתנים עיקריים בחקר ההליכה ובטיפול בבעיות הליכה
יש לזכור שבהליכה הרגליים נמצאות בתנועה כל הזמן; משמע הן הגף התומכת והן המונפת נמצאות בתנועה ומצבן משתנה אפוא בכל נקודת זמן.
מקובל לציין בשלב התמיכה חמש פזות המגדירות את מצב/תנועת הגף בשלב זה, ואת שלב ההנפה-בשלוש פזות.
חלוקה זו מאפשרת בין השאר לאבחן הפרעה בהליכה המתרחשת בשלב ספציפי במחזור ההליכה.
לדוגמה, גרירת הרגל על הקרקע בשלב ההנפה כולו או בחלקו, או, נחיתה על קדמת כף הרגל במקום על העקב בשלב התמיכה.
במסגרת זו אין מקום לפירוט שלבים אלו המוגדרים במקורות רבים (לדוגמה, מובאות 1-2).
קצב ההליכה (cadence, rate) הוא מספר הפסיעות (steps) או מספר הצעדים (strides) ביחידת זמן.
מקובל להשתמש ב-steps/minute כלומר מספר הפסיעות בדקה.
ממוצע קצב ההליכה באדם מבוגר בריא הוא 100steps/min.
כאשר הולכים בהנחיית מטרונום ההולך צריך להתאים את קצב ההליכה למקצב המטרונום.
מהירות ההליכה (gait speed) היא המרחק שעשה ההולך ביחידת זמן.
ניתן להגדיל את מהירות ההליכה על ידי הגדלת קצב ההליכה או על ידי הגדלת אורך הצעדים.
מהירות ההליכה הממוצעת של אדם מבוגר בריא היא כ-1.4 מ/שנ.
כאשר הולכים על מסוע (treadmill) על ההולך להתאים את מהירות הליכתו למהירות תנועת המסילה.
הליכה עצמאית של אנשים בריאים מאופיינת בשונות מסוימת.
שונות זו קיימת בכל פרט בנפרד באותה ההליכה ובין הליכות בזמנים או בתנאים שונים.
כאשר זו נמוכה או גבוהה מהנורמה הדבר מעיד על חריגה מהליכה נורמאלית שעלולה להיות פתולוגית
המטרה של ניתוח הליכה היא לאפיין את ההליכה של הפרט, ללמוד על הכוחות הפועלים בעת ההליכה ועל פעולת השרירים בכל פזה של ההליכה.
ניתוח הליכה מדויק נעשה במעבדות הליכה באמצעות מיכשור תואם ועל ידי אנשי מקצוע המיומנים במדידות אלו.
(תיאור של מעבדת הליכה ניתן למצוא בקישורים החיצוניים.
פירוט המדידות - בשתי המובאות הראשונות בהערות השוליים
מדידות זמן - מרחק הן המדידות השכיחות ביותר.
הכוונה היא למרחק של כל צעד או של מספר צעדים ושל זמן הביצוע.
בדרך כלל מקובל לחשב מתוך נתונים אלו את מהירות ההליכה.
לרוב נדרש מרחק הליכה של 10 מטרים לפחות כדי להעריך את מהירות ההליכה בתנאים מסוימים.
קיימים מכשירים שונים למדידת נתונים אלו, החל המסלולים ייעודיים הממוקמים במעבדה וכלה בסטופרים ובמדי תאוצה המצויים במכשירי טלפונים ניידים.
מדידות קינמטיות הן מדידות של תנועת כל הגוף או של מפרקים בודדים.
כאשר מתייחסים לכל הגוף, המדידה היא בדרך כלל של מיקום, מהירות או תאוצה של מרכז הכובד הנמצא באגן.
אשר למפרקים בודדים, רוב המדידות הן של טווח התנועה של מפרקי הירך, הברך והקרסול.
גם באילו ההתייחסות היא למיקום המוחלט או היחסי של כל מפרק, למהירות תנועתו ולתאוצה.
מדידות אלו מתייחסות לא רק להליכה קדימה אלא גם לתנועתיות במישורים נוספים כמו מצד לצד ומעלה מטה.
מכשירי המדידה הקינמטים העיקריים מורכבים ממערכת מצלמות, כמו גם ממכשירי ניטור מקומיים כמו מדי מהירות, מדי תאוצה וגירוסקופים.
בשנים האחרונות שוכללו מאוד חיישנים אלו ובאפשרותם ניתן לבצע מדידות קינמטיות לא רק במעבדה סגורה אלא גם בעולם הפתוח.
מדידות קינטיות: קינטיקה היא הענף העוסק במשתנים הגורמים לתנועה כגון, כוחות שרירים, המומנטים שכוחות השרירים יוצרים במפרקים, מדגמי ההספקים ((power) של עבודת השרירים.
אחד המשתנים הקינטים החשובים הנמדדים במעבדת הליכה הוא כוח התגובה המופעל ממשטח ההליכה על ההולך.
המכשיר המשמש לכך הוא פלטת כוח (force plate).
הכוחות הנמדדים באמצעות הפלטה הם של הכוח האנכי המופעל עליה (זהו למעשה כוח הזהה לכוח המופעל על ידי שרירי הגוף כנגד כוח הכובד) ושל כוחות החיכוך (המונעים החלקה בכוונים אפקיים).
הכוח המופעל על ידי ההולך על הקרקע אינו אחיד לאורך מחזור ההליכה.
הוא גבוה ממשקל הגוף בעת הנחיתה ובעת הניתוק של כף הרגל מהקרקע ונמוך ממשקל הגוף בעת שרגל אחת נמצאת כולה על הקרקע ובאותה העת הרגל השנייה באוויר.
היכולת לשמור על זקיפות גופנו בעת ההליכה ולשאת ולהעביר את משקל הגוף קדימה בעיקר כאשר רק גף אחת תומכת במשקל הגוף, תלויה בכות השקול של שרירי המיישרים של גופנו (extensor muscles) הממוקמים בצד האחורי של השוק, הירך, האגן והגב כולל הצוואר.
במצב של חולשה קיצונית של שרירי המיישרים של הגף התחתון היא איננה מסוגלת לשאת את משקל הגוף ו"תתמוטט".
במקרה זה ייתכן שמיכשור כמו סד או אביזר עזר כמו מקל או הליכון יסייעו לנשיאת ולהעברת משקל גוף קדימה על פני כף הרגל.
מדידות עבודת השרירים (אלקטרומיוגרפיה, EMG): מדידות אלו נועדו ללמוד על תרומת שריר או קבוצת שרירים להליכה.
בדרך כלל הן מבוצעות באמצעות אלקטרודות המוצמדות לשרירים שאת פעילותם רוצים למדוד וקליטת האות החשמלי באלקטרודה בזמן פעילות השריר.
הקלט נרשם, נשמר ומעובד באמצעות מיכשור ייעודי.
ישנם מדדים רבים ושונים הנלמדים מתוך רישומי הEMG.
בעיקר חשוב התזמון של פעילות כל שריר בשלב ספציפי במחזור ההליכה (כמו גם אי פעילותו בשלב שבו אינו אמור לפעול).
בנוסף יש חשיבות לעצמת פעילותו בכל פזה של מחזור ההליכה, להדדיות בפעילות בשתי הרגליים או עם שרירים אחרים באותה הגף ועוד.
כוון חדשני בניתוח הליכה בשנים האחרונות נועד לאפשר ביצוע ניתוח הליכה בסביבות שונות מהמעבדה, בעיקר בקליניקה ובמרחב החיצוני.
לשם כך בוטלה המטלה של הצמדת חיישנים לנקודות מפתח בגוף, כמו גם השימוש במיכשור ייעודי לשם איסוף וניתוח הנתונים.
במקום זאת מוצע שימוש בניתוח של צילומי וידאו רגילים ושכיחים והסתמכות על אלגוריתמים של למידת מכונה.
תרומת מערכת העצבים המרכזית להליכה
פעילות תקינה של הרמות השונות של מערכת העצבים המרכזית החל מחוט השדרה וכלה במוחות הגולגולת חיונית להליכה נורמלית.
בחוט השדרה, ידוע שמחולל תנועה מרכזי (CPG -Central Pattern Generator), שהוא רשת תאי עצב הקשורים זה לזה דו צדדית ברמות הנמוכות של חוט השדרה, מסוגל לחולל תנועות הליכה קצביות ומתואמות בשתי הגפיים התחתונות.
אולם, על מנת לשמור על קומה זקופה ועל שווי משקל בהליכה דרושה גם מעורבות של גזע המוח, המוחון (Cerebellum) וגרעיני הבסיס (Basal Ganglia).
יתרה מזו, אזורים שונים ורבים של קליפת המוח מעורבים בהליכה ומעורבותם גדלה ככל שמטלת ההליכה מורכבת וכוללת משימות קוגניטיביות ואחרות.
בשנים האחרונות מעורבות המרכזים המוחיים הגבוהים בהליכה נחקרת במסגרות רבות.
מעבר לעניין התאורטי והשאיפה להבנת מגבלות שונות בהליכה, יש למחקר זה מניע מעשי והוא שיקום הליכה באמצעות יצירת קשר בין המחשב למוח.
צריכת האנרגיה בהליכה תלויה ביכולת הגוף להשתמש בחמצן.
ככל שיכולת זו טובה יותר הן מבחינת קצב ניצול החמצן והן מבחינת אורך הזמן, כך, יכולת צריכת האנרגיה טובה יותר.
מהירות ההליכה היא מדד טבעי ואמין לצריכת האנרגיה, קרי לניצול חמצן בהליכה.
בממוצע, ההולך במהירות הנוחה לו צורך 12.1 מיליליטר/קג/דקה (12.1 מיליליטר חמצן לקג ממשקל הגוף בדקה) ואילו במהירות גבוהה הצריכה הממוצעת היא 18.4מל/קג/דקה.
באדם מבוגר ובריא הגברת מהירות ההליכה מלווה בהגדלת קצב הלב ועל כן היכולת להעלות את קצב הלב היא מדד לכושר גופני, קרי ליכולת ניצול החמצן בצורה מיטבית.
עם הזקנה, אי יכולת של מערכות הגוף, בעיקר מערכת הלב וכלי הדם ומערכת הנשימה לספק את כמות החמצן הדרושה תגרום באופן טבעי להורדת מהירות ההליכה.
הליכה היא ספורט חובבים נפוץ.
היא מקדמת את הבריאות ויכולה להיעשות כמעט בכל מקום.
בשנים האחרונות ערים רבות מקדמות את נושא ההליכתיות (Walkability) כדי להיות נעימות יותר להולכי הרגל, בין היתר במטרה להקטין את השימוש ברכב הפרטי וכתוצאה מכך את זיהום האוויר ופקקי התנועה הכבדים הנלווים לו, וכן להגביר את מידת הפעילות הגופנית של התושבים.
ספר הליכות עולם הוא שמה של סדרת ספרים שכתב הראשון לציון והרב הראשי לישראל הרב עובדיה יוסף.
את הבסיס לספרים כתב בשנות ה-40, בהיותו רב צעיר, אך הם יצאו לאור עשרות שנים לאחר מכן, עם תוספות מאוחרות, מתשובות שכתב לאחר מכן, הספר הראשון בסדרה יצא לאור ב-1998, והשמיני והאחרון יצא לאור ב-תשס"ג (2003).
הספרים בנויים במתכונת ספרו של רבי יוסף חיים, "בן איש חי", ובהם שוטח הרב עובדיה יוסף את השגותיו על פסקיו של רבי יוסף חיים.
בהקדמתו לספר הליכות עולם מביא ומסביר בהרחבה את כללי פוסקי ההלכה הספרדים ומקיף באריכות את תולדות חייו ותמצית כללי ההלכה של הרב הבן איש חי.
הרב עובדיה יוסף העביר בצעירותו שיעור הלכה בכל יום בבית הכנסת "אוהל רחל" שבשכונת מקור ברוך בירושלים, על פי הספר הקאנוני בן איש חי.
בשיעוריו חלק הרב יוסף על פסקי בעל הבן איש חי.
טענותיו של הרב עובדיה יוסף נגד הרב יוסף חיים וספרו היו שבעל הבן איש חי נוטה להחמיר בפסיקותיו כדי לצאת ידי כל הדעות, וכך לעיתים הוא פוסק על פי הרמ"א, מגדולי פוסקי אשכנז.
כמו כן, הרב יוסף חולק על הרב יוסף חיים שמעדיף את פסקי האר"י והקבלה על פני פסקי רבי יוסף קארו והפשט, בעל השולחן ערוך.
דבריו של הרב יוסף באותם שיעורים היו לצנינים בעיני שומעיו, במיוחד אלה מיוצאי בבל, אשר הלכו אחרי פסיקותיו של רבי יוסף חיים.
אחד מאלה שגערו ברב עובדיה יוסף היה הרב יצחק נסים הראשון לציון, לימים הרב הראשי לישראל.
בתגובה כתב לו הרב יוסף ב-1952:
עשרות שנים לאחר מכן שב הרב יוסף לטקסטים שכתב בצעירותו, הוסיף עליהם תוספות רבות, ופרסמם בסדרת ספרים בשם הליכות עולם.
מתכונת הספר היא כזו, שבתחילה מופיע פסק ההלכה של הרב עובדיה יוסף, ולאחר מכן, בחלק של ההערות, ישנו ציטוט מפסק ההלכה המקביל מן הספר בן איש חי, כאשר בהמשך מופיע דיון העוסק בנקודות המחלוקת שבין ההלכות.
הספר "הליכות עולם" הוא חלק מהפרויקט ההלכתי של הרב עובדיה יוסף, במסגרתו הוא מבקש לאחד את מנהגי הספרדים ולהכפיפם לפסקי רבי יוסף קארו, אשר נחשב בעיניו כ'מרא דאתרא' בארץ ישראל.
הליכון הוא אביזר טכנולוגיה מסייעת לאנשים שמוגבלים ביכולת ההליכה או בתפקוד או במערכת שיווי משקל.
הפגיעה במערכות אלה, אצל המשתמשים בהליכון יכול להיות בשל היחלשות כללית שנגרמה בשל זקנה או בשל פגיעה במערכת העצבים, בשרירים או בעצמות.
ההליכון מאפשר הליכה לאנשים שיכולותיהם הגופניות נמוכות יותר מהיכולות הדרושות להליכה עם קביים או מקל הליכה.
ההליכון מורכב ממסגרת אלומיניום אשר מותאמת לגובה המותניים ולרוחב המשתמש, בעומק של כ-30 סנטימטר.
למסגרת זו יש ארבעה עמודי פינה שכל אחד מהם מכיל רגלית או גלגל בחלקו התחתון וכל זוג מהם מחובר בחלקו העליון בידית.
לעיתים קיימים גלגלים בקדמת ההליכון.
ישנו גם הליכון-רולטור בעל שניים או ארבעה גלגלים.
במקרה של שני גלגלים, הם לרוב בקדמת ההליכון.
קיימים גם הליכונים המותאמים לאוכלוסיות ספציפיות כגון מבוגרים הסובלים מהשמנת יתר - הליכונים רחבים ועמוקים יותר מהרגיל, או ילדים - הליכונים נמוכים יותר מהרגיל.
ניתן להתאים הליכונים מודרניים לגובה המשתמש, על מנת שיוכלו לשמור על כיפוף קל של הזרועות; כיפוף זה חשוב לשמירת זרימת הדם בזמן השימוש בהליכון.
ישנם הליכונים המכילים משטח ישיבה לזמן המנוחה של המשתמש.
ישנם הליכונים שמשמשים פעוטות חסרי לקות ונועדו לזרז על לימוד מיומנות ההליכה.
בזירות החלקה על הקרח רבות, נעשה שימוש בהתקן דמוי הליכון ללא גלגלים שמאפשר למחליקים מתחילים בתחום לשמור על שיווי המשקל שלהם ולהתאמן בטכניקות החלקה.
גם בזירות החלקה על גלגיליות נעשה שימוש בהליכון הדומה לזה שמשמש אנשים מוגבלי תנועה, כדי לאפשר למחליקים מתחילים לפתח את כושר ההחלקה שלהם.
"הלילה" הוא פזמון שייצג את ישראל באירוויזיון 1981. את המילים כתבו יובל דור ושלומית אהרון והלחין את השיר שוקי לוי.
הוא בוצע על ידי להקת הכל עובר חביבי.
העיבוד (וכן הניצוח בתחרות האירוויזיון) נעשה על ידי אלדד שרים.
מילות השיר מתארות ציפייה לרמה גבוהה יותר של אינטימיות בין בני זוג.
הפזמון זכה בקדם אירוויזיון (שהיה למעשה הקדם-אירוויזיון הראשון) ונבחר לייצג את ישראל בתחרות האירוויזיון ה-26 שנערכה בדבלין שבאירלנד.
בזמן התחרות הייתה שלומית אהרון בחודש השביעי להריונה.
השיר הגיע למקום השביעי מתוך 20, עם 56 נקודות.
בשנת 2002 הקליטה הזמרת דיקלה גרסת כיסוי לשיר.
בשנת 2007 נעשה לשיר רמיקס על ידי המפיק המוזיקלי Henree.
בשנת 2019, כחלק ממחווה של כאן 88 לרגל אירוח ישראל את אירוויזיון 2019, ביצעה המוזיקאית דניאל רובין גרסת כיסוי עדינה יותר לשיר, שהופיעה באלבומה השני הסיפור בגדול.
בשנת 2023 ביצעה השחקנית לאורה ריבלין גרסת כיסוי לשיר במסגרת האלבום בעיר זרה.
באותה השנה הוציא הדי.ג'יי עמרי סמדר רמיקס לשיר.
הלילה הוא ספרו הראשון של הסופר היהודי-אמריקאי אלי ויזל, שיצא לאור בצרפתית ב־1958 לאחר שתורגם מהמקור שנכתב בשנת 1954 ביידיש.
הספר הוא ספר אוטוביוגרפי המספר את קורותיו של אלי יחד עם אביו שלמה בתקופת השואה במחנות הריכוז אושוויץ ובוכנוואלד בשנים 1944–1945.
בכ-100 עמודי הספר, מספר ויזל על ההתמודדות שלו עם הגרמנים הנאצים, עם הקאפו ועם עמיתיו היהודים, וכן עם עצמו ועם אמונתו החזקה באל, שמתערערת במהירות עם הגיעו לאושוויץ.
הגעתו למחנה בגיל 15 ביגרה אותו במהירות, והפכה אותו למעין אפוטרופוס של אביו בן החמישים.
בשלב מסוים הוא אף התייאש ממנו: "הלוואי שלא אמצא אותו!
אילו יכולתי להיפטר מן המשא המת הזה, כדי שאוכל להילחם בכל כוחי למען חיי שלי, לדאוג רק לעצמי...
מיד חשתי חרפה, חרפה על חיי, על עצמי".
שמונה ימים אחרי שהגיעו לבוכנוואלד, שהיה גם היום בו מת אביו, אמר לו הבוקסאלסטר שחילק את האוכל לוויזל הצעיר "כל איש חייב להילחם למען חייו, ולא לחשוב על זולתו, אפילו לא על אביו.
כאן אין אבות ואחים וידידים.
כל איש חי או מת לעצמו.
אתה לא צריך לתת לו את האוכל שלך, אלא להפך, האוכל שלו שייך לך".
בעת שחרור מחנה בוכנוואלד, עת הגיעו הכוחות האמריקניים למחנה באפריל 1945, היה ויזל בן 16 בלבד, מאוחר מדי עבור אביו, שמת שלושה חודשים קודם לכן בדרגש מתחתיו, לאחר שספג מכות נמרצות משום שדיבר בקול וקרא לבנו בעת מסדר.
מאורע זה מתואר בספרו בכאב ובדרמטיות "את בקשתו האחרונה, שאשהה לידו בשעת גסיסה לא מילאתי...
לעולם, לעולם לא אסלח לעצמי, לעולם לא אסלח לעולם שהוליד בי את השטן, שהוליד בי את האינסטינקטים החייתיים ביותר".
הספר הוא בין הספרים הנפוצים ביותר בנושא השואה, תורגם ל-35 שפות, והוא מהווה חלק מתוכנית הלימודים במדינות רבות ובהן ישראל וארצות הברית.
הלילה האפל ביותר היא קשת סיפור קרוסאובר בקומיקס אשר פורסמה בין יוני 2009 למאי 2010 על ידי חברת DC קומיקס ומסיימת את סאגת מלחמת האור של כותרי גרין לנטרן.
המיני-סדרה העיקרית נכתבה על ידי ג'ף ג'ונס ואוירה על ידי אייבן רייז, ובו כוח מואנש של המוות מחזיר לחיים גיבורי על מתים ומבקש לחסל את כל הקיום והרגש מהיקום.
המיני-סדרה היא השלישית בטרילוגיה שהחלה במיני-סדרה גרין לנטרן: לידה מחדש ונמשכה במלחמת חיל סינסטרו.
סיפור העלילה הוזכר בסוף "מלחמת חיל סינסטרו".
כאשר המלחמה בין חיל הפקחים הירוקים לחיל סינסטרו מגיעה לנקודת רתיחה, שומרי היקום גאנטת וסאיד אומרים לארבעת הפקחים הירוקים של כדור הארץ (האל ג'ורדן, גאי גרדנר, ג'ון סטוארט וקייל ריינר) על הנבואה אודות "הלילה האפל ביותר".
לפי הנבואה, יצטרפו לשני החילות הקיימים חמישה חדשים, כשכל אחד יהיה מונע מרגש שונה וישאב את כוחו מצבע אחר של הספקטרום הרגשי.
הדבר יוביל למלחמת אור אשר בסופו של דבר תשמיד את היקום.
ג'ונס מוסיף ומציין, כי נקרון (אותו כוח מסתורי שהפך את אנטי-מוניטור לסוללת כוח שחורה) הוא מנהיג חיל הפקחים השחורים, אם כי התכוון לשמור על קו עלילה זה בסוד.
קדימון המיני סדרה מציין, כי "צבאות כוח הרצון והפחד צריכים להתאחד יחדיו, משום שמצידו השני של היקום, המתים יקומו לתחייה".
בכרזת הקדימון מופיעה יד נרקבת הפורצת מהקרקע ונושאת טבעת כוח שחורה, כשהסמל המופיע על הטבעת שייך לנבל היד השחורה.
בנוסף, החוברת DC Universe #0 מביאה את גילוי סוללת הכוח השחורה בכוכב ריוט על ידי היד השחורה.
החוברת הראשונה של "הלילה האפל ביותר" יצאה ביום קומיקס בחינם והובילה לשמונה כותרים חודשיים.
חוברות הקשורות לאירוע מופיעות בכותרי גרין לנטרן, סופרמן, באטמן, וונדר וומן, פלאש, החץ הירוק, ליגת הצדק, חברת הצדק של אמריקה והטיטאנים הצעירים.
במבוא למיני סדרה, חברי הפקחים הירוקים אֳש וסאארק מוצאים את סוללת הכוח השחורה במיקום המסווג כסקטור 666. לאחר שהם נוגעים בסוללה, סאארק מדווח כי נדמה שהם העירו משהו משנתו.
השניים נהרגים כאשר ידיים מפלצתיות פורצות מהאדמה בתגובה לדרישתה של הסוללה ל"בשר אדם".
שדה אסטרואידים בצבעי הקשת - שרידי כוכב לכת בשם זנשי - מתנפץ בחלק לא ידוע של החלל, ומספר עצום של טבעות כוח שחורות נראה עובר דרכם.
בגות'אם סיטי, היד השחורה מסיר גולגולת ממצבתו של ברוס ויין ונושא אותה עמו בעת שסוללת הכוח השחורה מתחילה להיטען.
שומרי היקום משקיפים על מלחמת האור ונוכחים לדעת שגאנטת וסאיד צדקו, אך הם מנועים מלהתערב כאשר הנבלה סקאר הורגת אחד מהם וכולאת את היתר.
אלפי טבעות כוח שחורות מתקיפות את הקריפטה של החיל ויוצרות את חיל הפקחים השחורים, בשעה שהאל ג'ורדן ופלאש חוקרים את קברו של ברוס ויין ומותקפים בידי הצייד ממאדים, שהפך לפקח שחור.
בכוכב הלכת אואה, חברי חיל הפקחים הירוקים פוגשים בחברי החיל המתים שקמו לתחייה כחיל הפקחים השחורים.
הוקמן והוקגירל נהרגים על ידי חברי הפקחים השחורים ראלף וסו דיבני ומצטרפים לחיל המתים ההולך וגדל.
לאחר מכן, הפקח השחור הוקמן מהתל באטום לפגוש בו ודדמן הוא הראשון שמבין שהמתים אינם בצורתם האמיתית לאחר שגופו הגשמי מוחיה כפקח שחור אך נשמתו נותרת חופשית.
אקווהמן והפקחים השחורים מתקיפים את מירה, בת זוגו של אקווהמן, שמצליחה להימלט מהם.
טבעת כוח שחורה מתקיפה את הספקטר וכובלת את נשמתו בעת שמשיבה לחיים את שוטר משטרת גות'אם סיטי לשעבר כריספוס אלן כפקח שחור.
מתברר שטבעות הכוח השחורות אינן יכולות להחזיר לחיים מתים אשר נמצאים בשלווה, כמו למשל דון הול מצמד האחים הנץ והיונה, כאשר אחיה האנק הוחזר לחיים.
בגות'אם סיטי, פלאש וג'ורדן נתקלים בפקחים שחורים, ביניהם גם ברונלד ריימונד.
הם נלחמים בהם יחד עם אטום כאשר מופיע שבט אינדיגו ומשתמש בכוחותיו כדי למגר את בני הזוג דיבני.
מירה מוצאת את ג'ייסון וגהנה, שניהם עדיין אנושיים, והם מתאחדים לכדי פיירסטורם החדש.
אינדיגו-1, חייזרית בעלת עור סגול ומנהיגת שבט אינדיגו, אומרת שעל כל חילות הפקחים להתאחד כדי להביס את החיל השחור.
שבט אינדיגו עוזב עם ג'ורדן, משאיר את יתר הגיבורים להדוף פקחים שחורים פולשים, והפקח השחור פיירסטורם מפריד בין גהנה וג'ייסון ומשתמש בכוחותיו כדי להרוג את גהנה ולשאוב את תודעתו של ג'ייסון לתוכו.
טבעות כוח שחורות משיבות לחיים נבלים אשר גופותיהם שמורים בהיכל הצדק, מפקדתה של ליגת הצדק.
מירה ופלאש נמלטים מידיהם של הפקחים השחורים בעזרת כוחו של האטום.
בזמן שהאטום, מירה וחברת הצדק של אמריקה נלחמים בגדודי פקחים שחורים, הפלאש עוזב כדי לספק לגיבורי העל ברחבי העולם את המפתח להבסתם של הפקחים המרושעים (איחודם של צבעים עם טבעת כוח ירוקה).
ג'ין לורינג, גרושתו של האטום המקורי, הורגת את חבר ה-JSA דאמאג', וגורמת להחייאתו מחדש כפקח שחור, מה שמגביר את כוחה של סוללת הכוח השחורה.
בארי אלן מגיע לקוסט סיטי למקום שבו השתגרה סקאר עם סוללת הכוח השחורה.
בינתיים, היד השחורה מזמן את נקרון, שמחייה את תושבי קוסט סיטי.
ליגת הצדק, הטיטאנים הצעירים, וולי וסט ובארט אלן נלחמים בפקחים השחורים של קוסט סיטי.
מתגלה שהיונה מסוגלת להשמיד פקחים שחורים בעצם נוכחותה.
האל וחברי החילות העיקריים (לארפליז, אטרוסיטוס, סינסטרו, קרול פריס, סיינט ווקר, אינדיגו-1, גאנטת וסאיד) חוזרים לכדור הארץ ומתקיפים את סקאר בזמן שהיא תוקפת את וולי וסט.
נקרון מחזיר לחיים באופן זמני את גופתו חסרת החיים של באטמן (שמתגלה כשיבוט), מספיק זמן כדי ליצור את הקשר הנחוץ לשלוח טבעות כוח לגיבורי על רבים שנהרגו בעבר אך הוחזרו לחיים בידי נקרון כחברי חיל הפקחים השחורים.
האל ג'ורדן ובארי אלן עורכים מסע בזמן כדי לבטל את השפעת הטבעות בטרם יגיעו ליעדם.
ג'ון סטוארט מזהיר את האל שכל פקח שחור שקיים ביקום מגיע לכיוון כדור הארץ.
ג'ורדן אומר שהם צריכים לאחד את שבעת חילות הפקחים כדי ליצור אור לבן שישמיד את הכוח השחור.
בזמן שהם מזמנים את שבעת החילות לכדור הארץ, גאנטת משכפל את שבע טבעות הכוח הצבעוניות הקיימות כדי להעצים את כוחם וממנה שבעה חברים שאינם מן החיל: את עצמו כירוק, בארי ככחול, מירה כאדומה, לקס לות'ר ככתום, הדחליל כצהוב, האטום כאינדיגו, ווונדר וומן כוורודה (לאחר שהפריד אותה מטבעת הכוח השחורה).
מנהיגי החילות וסגניהם החדשים נלחמים בנקרון אך אינם יכולים לעצרו, בעיקר משום שלות'ר אינו יכול להשתלט על כוחו של לארפליז.
ג'ון סטוארט מנסה לעצור את המון הפקחים השחורים, כאשר ששת החילות המאוחדים מצטרפים ונלחמים בפקחים השחורים.
בקוסט סיטי, היונה מנסה להגיע לסוללת הכוח השחורה אך נסוגה לאחר שהיא מגלה דמות שמנסה לפרוץ מתוך הסוללה.
נקרון הורג שומר יקום ומשתמש בדמו כדי לזמן דמות מכדור הארץ.
גאנטת מגלה לכל שמדובר בישות החיים שהחלה את הקיום.
מסתבר שכדור הארץ הוא המקום בו החלו החיים, עובדה ששומרי היקום ניסו להסתיר כדי לשמור על ישות החיים מכל רע ולהצדיק את כוחם.
נקרון דוקר את ישות החיים, בכך גורם לכל יצור חי להרגיש כאב.
בזעמו על כך שהצורך בשליטה של שומרי היקום גרם למותו של אבין סור, סינסטרו דוקר את גאנטת בעזרת טבעתו.
האל מבין שהישות היא כמו ישות הפחד פאראלקס וישות כוח הרצון איון, והיא זקוקה לכוח מניע.
הוא מנסה להתמזג עימה, אך נחסם בידי סינסטרו, שחושב כי אין זה מגיע לג'ורדן להתמזג עם הישות, משום שלאחרונה השתמש בפאראלקס בדמדומי הברקת, וכי מגיע לסינסטרו להתמזג עימה.
סינסטרו מגיח מן הישות הלבנה, וכאשר נקרון הורג אותו, טבעת הכוח הלבנה מחיה אותו מחדש.
כתגובה, סינסטרו הורג את נקרון, שתודעתו עוברת לאחד מחברי הפקחים השחורים, שאומר "מוות אינו יכול להיעצר".
גאנטת שם לב לעובדה שסינסטרו אינו יכול להשתלט על הישות הלבנה, משום שהוא מונע בידי האגו ולא בידי כוח רצונו לחיות.
חילות הפקחים המאוחדים תוקפים את נקרון בשעה שדדמן משתלט על גופו של גאי גרדנר ומסביר שהיד השחורה הוא שליחו של נקרון וכי יש להחיותו מחדש כדי להביס את נקרון.
נקרון מפריד את סינסטרו מהישות וג'ורדן אומר שנקרון פתח את הדלת למוות אך הייתה זו החלטת גיבורי העל להמשיך לחיות.
ג'ורדן מתמזג עם הישות והופך את עצמו ואת הפקחים השחורים לחיל הפקחים הלבנים, שמשיבים את היד השחורה לחיים.
הדבר גורם לו להמציא טבעת כוח לבנה אשר מחייה את אנטי-מוניטור, שלכוד בסוללת הכוח השחורה.
בהמשך, נקרון נלחם באנטי-מוניטור ומגרש אותו לעולם ביתו קווארד שביקום האנטי-חומר.
היד השחורה מתחיל להמציא טבעות כוח לבנות שמשמידות את נקרון.
אולם, הטבעות משיבות לחיים תריסר פקחים שחורים, גיבורים ונבלים כאחד: ג'ייד, הצייד ממאדים, אקווהמן, הנץ, פרופסור זום, קפטן בומרנג, הוקמן, הוקגירל, אוסיריס, דדמן, פיירסטורם ומקסוול לורד.
בראותה שאהובהּ אקווהמן חי, אהבתה של מירה גורמת לטבעת הכוח שלה להפרד ממנה, מה שגורם לה לדום לב, כעת כשהיא ללא תמיכת הטבעת.
כוכב ספיר וסיינט ווקר - בעלי כוחות האהבה והתקווה, בהתאמה - מאחדים את כוחותיהם כדי להשיבה לחיים, ואקווהמן ומירה מתאחדים מחדש.
הוקגירל נזכרת בחייה הקודמים, מסירה את קסדתה ומתגלה כשיארה הול, בת זוגו של הוקמן.
סופרמן מביע שביעות רצון משובו של ז'ון ז'ונס לחיים ופיירסטורם נפרד בכוח לכדי ריימונד וג'ייסון.
בארי מגלה שבני הזוג דיבני אינם בין אלה שהוחיו מחדש.
בוסטון ברנד, היחיד מאלה שחזרו לחיים שעדיין עונד את טבעת הכוח הלבנה, נדהם לגלות שהוא חי ושמשהו אינו כשורה.
לארפליז משיב את לקס לות'ר כשהוא חסר הכרה וללא טבעת הכוח ומבקש מסאיד לכבד את חובתה אליו.
גאנטת מוחה על כך, אך סאיד מרגיעה אותו מתוך תקווה שתוכל לעזור ללארפליז.
היא אומרת שיש לדון על עתידם של חילות הפקחים כולם.
סיינט ווקר מגלה ששבט אינדיגו חסר, כמו גם היד השחורה.
בעולם הבית של שבט אינדיגו, היד השחורה הוא כעת חבר מן המניין ושבוי שלהם.
האל ג'ורדן ובארי אלן מבינים שקיומו של כפיל לבאטמן משמע שברוס ויין עדיין חי.
בארי תוהה אודות גורלה של ישות החיים, והאל אומר שהיא עדיין קיימת ודוחק בכולם לשכוח ממאורעות "הלילה האפל ביותר" ולהתקדם לעבר העתיד לבוא.
במקום מרוחק, סוללת כוח לבנה מתגלה במכתש.
מנהיג החיל: אטרוסיטוס מסקטור 666. התגלמות הזעם בספקטרום הרגשי: "הקצב".
התגלמות תאוות הבצע בספקטרום הרגשי: אופידיאן.
מנהיג החיל: סינסטרו מסקטור 1417. התגלמות הפחד בספקטרום הרגשי: פאראלקס.
חיל הפקחים הירוקים (כוח רצון).
חברי החיל מסקטור 2814 (כדור הארץ): אלן סקוט, האל ג'ורדן, ג'סיקה קרוז, סיימון באז, גאי גרדנר, ג'ון סטוארט, קייל ריינר וג'ייד.
התגלמות כוח הרצון בספקטרום הרגשי: איון.
מנהיג החיל: סיינט ווקר מסקטור 1. התגלמות התקווה בספקטרום הרגשי: אדארה.
מנהיגת השבט: אינדיגו-1. התגלמות החמלה בספקטרום הרגשי: פרוסליט.
התגלמות האהבה בספקטרום הרגשי: הטורף.
התגלמות המוות בספקטרום הרגשי: היד השחורה.
התגלמות החיים בספקטרום הרגשי: ישות החיים.
הלילה האחרון היא קשת סיפור קרוסאובר קומיקס שפורסמה בנובמבר 1996 על ידי חברת DC קומיקס למשך ארבע מיני-סדרות עיקריות ו-20 כותרים קשורים.
היא נכתבה על ידי קארל קסל ואוירה על ידי סטוארט אימונן.
בין גיבורי-העל שהשתתפו במיני סדרה נמנים סופרמן, באטמן, וונדר וומן, פלאש (ג'יי גאריק, וולי וסט), גרין לנטרן (קייל ריינר), אקווהמן, החץ הירוק, הצייד ממאדים, קפטן מארוול, אימפולס, ג'ייד, סופרבוי, סופרגירל, סטיל, נייטווינג, רובין, ויילדקט, זטאנה, לגיון גיבורי-העל והנבלים לקס לות'ר ופאראלקס (בדמותו של האל ג'ורדן).
האל ג'ורדן, הגרין לנטרן המכובד ביותר של חיל הפקחים הירוקים, נתקף בשיגעון לאחר שעיר הולדתו קוסט סיטי הושמדה בידי נבל-העל מונגול בקשת סיפור שהחלה ב"שלטונם של הסופרמנים" ונמשכה ב"דמדומי הברקת".
הוא שם פעמיו לכוכב הלכת אואה, מקום מושבם של שומרי היקום, והחל במסע נקמה הרסני שהוביל לקיפוח חייהם של מרבית מהפקחים הירוקים, של חברו לחיל קילווג ושל אויבו הוותיק סינסטרו, להשמדת סוללת הכוח הראשית באואה ולמותם של שומרי היקום פרט לאחד, גאנטת.
בשארית כוחותיהם, השומרים יצרו טבעת כוח אחרונה, אותה גאנטת העניק לקייל ריינר, אחרון הפקחים הירוקים.
ג'ורדן - כעת נושא את השם פאראלקס - מתכוון לעצב מחדש את היקום לרצונו ולמעשה מחל את המשבר בזמן.
הוא מובס בידי אסופת גיבורים, וחברו הטוב החץ הירוק יורה חץ בליבו.
הסיפור מתחיל כאשר פליטה חייזרית צעירה בשם דאסק מתרסקת בכדור הארץ כדי להזהיר את האוכלוסייה מפני ישות חוצנית בשם אוכל-השמשות.
כנרמז משמה, הישות היא חור שחור מלאכותי, שעושה את דרכו לכדור הארץ כדי לכלות את השמש של כוכב הלכת.
קבוצת גיבורי-על מתכנסת כדי למצוא פתרון למשבר המתקרב, וביניהם נמצא גם לקס לות'ר, יריבו הוותיק של סופרמן, שלמרות שמניעיו הם אנוכיים לגמרי, הוא מבין בחומרת המצב ומסכים להניח את חילוקי הדעות ביניהם בצד.
בין הנאספים נכלל גם לגיון גיבורי-העל, קבוצת צעירים מהמאה ה-30, שהמידע ברשותם יקר ערך היות שהם תיעדו את האירוע, שהתרחש בעתידם.
דאסק היא חברת גזע חוצני שאינו מבין מילה באנגלית, ולכן הלגיונרית סאטורן גירל משתמשת ביכולותיה הטלפתיות כדי לתרגם וללמד אותה את השפה.
דאסק ניסתה להזהיר אלפי עולמות לפני בואה לכדור הארץ.
כל כוכב ניסה לעצור את אוכל-השמשות, אך ללא הועיל.
הדבר שכנע את דאסק כי אוכל-השמשות בלתי ניתן להשמדה.
מיסטר מיראקל היה הראשון שפיתח אסטרטגיה לעצירתו של אוכל-השמשות - צינור על-קולי אותו הוא יוצר ומקווה בעזרתו לשלוח את הישות למימד אחר, אך אוכל-השמשות מתברר כעוצמתי מדי בשביל המכשיר, שעובר עומס יתר.
כניסיון שני, הגיבורים מקווים למשוך את הישות הרחק מהשמש על ידי יצירת "שמש שנייה".
סופרמן ושאר הגיבורים בעלי יכולות להפקת חום - אולטרה בוי, פיירסטורם, סנטינל, גרין לנטרן, הקרן, פייר ואינפרנו - משלבים את כוחותיהם ויוצרים כדור מאסיבי של אנרגיה תרמית, אך אוכל-השמשות מכלה את השמש שהם יצרו וממשיך בדרכו לשמש של כדור הארץ.
כאשר השמש נכבית, העולם נופל לתוהו ובוהו, ומתחיל לקפוא.
ליגת הצדק חסרת אונים ואינה מסוגלת לעצור את הקיפאון, ומנסה לעשות כל שביכולתה כדי להציל חיים, להקל על ההמונים המפוחדים ולשמור על התקווה.
לות'ר מבין שאין אפשרות לנקוט בדרך פעולה כלשהי כל עוד הם אינם יודעים מול מה הם מתמודדים.
הוא מפתח יחד עם הלגיונר ברייניאק-5 גשוש שמסוגל לעמוד בחום הרב של השמש.
או אז, גרין לנטרן מטיס את הגשוש לליבה של השמש, תוך סיכון עצמי גבוה.
בחזרה בכדור הארץ, השד אטריגן מופיע כשגריר של רצון טוב מהגיהנום ומציע לחמם את העולם תמורת נשמותיהם, אך הצעתו נדחית על הסף, בעיקר משום שתוכניתו תסחוף את כדור הארץ לכיוון ממד הגיהנום.
ישויות קוסמיות אחרות חוזות באסון המתרחש.
הספקטר, רוח נקמתו של אלוהים, סירב להעניק עזרה בתואנה שאם זהו רצון האל שהארץ תמות, כך יהיה.
אולם, הוא ניסה לחמם את גאיה, אמא אדמה, במהלך הלילה האפל.
אפילו פנטום סטריינג'ר לא יכול היה לעשות מאומה מלבד לראות את האנשים מתגודדים בפחד.
דאסק מחליטה להמשיך הלאה בדרכה להזהיר עולמות אחרים כשהיא רואה שכדור הארץ הוא רק עוד כישלון והותקפה בידי המון זועם שהאשים אותה בבואו של אוכל-השמשות.
לקראת עזיבתה, היא נתקלת בפנטום סטריינג'ר, ונדהמת כשהוא מבין את שפתה.
הוא לוקח אותה למסע ברחבי העולם ומראה לה את נסיונותיה של הליגה לשמור על התקווה, אך היא בספק שנותרה תקווה בכלל בעולם.
הוא עוזב אותה לבדה בסמטה, והיא נמצאת בידי קבוצת אנשים.
דאסק חושבת שהאנשים מתכוונים להתקיף אותה, אך להפתעתה הם מציעים לה מחסה, ומעשה הנדיבות נותן לה תקווה לעולם הזה.
ברייניאק-5 מגלה שהשמש מתכווצת בגודלה אך עדיין שומרת על המסה שלה.
הדבר גרם לו להאמין כי היא תהפוך לסופרנובה והדף האנרגיה התרמית תשמיד את כל החיים על פני כדור הארץ.
גיבורי-העל מנסים למצוא דרך להגן על הארץ מפני הנובה הסולרית.
לקס לות'ר מעצב מודולציות שדה כוח המחוברות יחדיו ברשת מחשבים, ובעזרת פלאש הוא יוצר כ-500,000 יחידות שכאלה, שיצרו מספיק שדה כוח כדי להגן על כדור הארץ מפני פיצוץ הסופרנובה של השמש.
אולם, כדי לפרוס את המודולציות, יש צורך בהטסה ידנית לכיוון השמש ברגע ההתפרצות.
סופרמן מתנדב להיות זה שיטיס את החללית המכילה את המכשיר, משום שכוחו כבר הוחלש מאובדן הרדיואקטיביות של השמש הצהובה.
פֵרו (גרסת המאה ה-20 ללגיונר המאה ה-30 פרו לאד) מבין שסופרמן חשוב מדי כדי להקריב את עצמו, ולכן מתנדב להטיס את החללית במקומו.
הוא היה יכול להיות מושמד בפיצוץ התרמי, אולם בהתערבותו הבלתי צפויה של האל ג'ורדן, הגרין לנטרן לשעבר שכעת נודע בכינוי פאראלקס, הוא נשלח חזרה לכדור הארץ.
ג'ורדן מבין שכדור הארץ צריך להינצל למרות שאיפותיו האנוכיות והמוטרפות.
הוא נכנס לתוך השמש וסופג את כל האנרגיה מפיצוץ הסופרנובה.
או אז, הוא מתעל מחדש את האנרגיה, כולל את האנרגיה הירוקה שלו כדי להצית מחדש את אור השמש.
הפעולה מתבררת כקטלנית ביותר אפילו לאחד עוצמתי כמוהו, והוא מת בליבו של הכוכב.
חברי הליגה צופים בתדהמה במתרחש, ודאסק מציינת כי היא כעת מאמינה ששום דבר אינו בלתי אפשרי.
אחת התוצאות של הלילה האחרון הייתה החייאתו מחדש של אוליבר קווין, הידוע בכינויו החץ הירוק, באירועי "החץ הירוק: אשפת חצים".
החייאתו לא התגלתה אלא שנים לאחר מכן, כשהוא נמצא מחוסר בית בסמטה, לאחר שהוחייה בידי פאראלקס בקרב שלו עם אוכל-השמשות.
אירועי "הלילה האחרון" מבססים את ליגת הצדק כהרכב בן שבעה חברים.
כיבויה הזמני של השמש מאפשר לנבל-העל טרייטור (יריבם הוותיק של האל ג'ורדן ואבין סור) להימלט ממסלול השמש ולהשיב אליו את כוחותיו, לפני שקייל ריינר מביס אותו.
דמותו של האל ג'ורדן חזרה באירועי "יום הנקמה" של שנת 1999, הפעם כמארחו החדש של הספקטר, רוח נקמתו של אלוהים, בניסיון לכפר על מעשיו הנפשעים ב"דמדומי הברקת".
בסוף קשת הסיפור "הלילה האחרון" הושתלו רמזים לחזרתו של האל ג'ורדן, וזאת כאשר האנרגיה שג'ורדן לקח מסוללת הכוח הראשית שימרה את גופו בתוך השמש.
ב"גרין לנטרן: לידה מחדש", קייל ריינר ערך מסע למרכזה של השמש להשיב את גופו של ג'ורדן והוא מגלה את טבעה האמיתי של ישות הפחד הצהובה פאראלקס.
ג'ורדן חזר לחיים ומעשיו הנפשעים נכתבו מחדש כהשפעתם של ישות הפחד ושל סינסטרו, שהתברר כחי וקיים ותכנן מבעוד מועד את נפילתו של ג'ורדן.
הליכון שולחני הוא שולחן עבודה הבנוי מעל הליכון כושר.
אדם המשתמש בהליכון שולחני הולך באיטיות על הליכון כושר תוך כדי ביצוען של עבודות משרדיות על שולחן העבודה.
המטרה של הליכון שולחני היא שילוב תנועה ותרגול עדין במשימות משרדיות שגרתיות.
בכך, מאפשר ההליכון השולחני להחליף את תנוחת הישיבה המקובלת בעבודות משרדיות בהליכה איטית.
במהירויות הליכה נמוכות, מרבית האנשים הבריאים מסוגלים לבצע משימות האופייניות לשולחן עבודה כגון הקלדה או שיחה בטלפון.
העיתון הניו יורק טיימס מייחס לד"ר ג'יימס לוין, אנדוקרינולוג מהמרכז הרפואי מאיו קליניק, את ההשראה להליכון השולחני.
ד"ר לוין פיתח את הרעיון כחלק מעבודתו בנושא מניעת השמנת יתר, באמצעות הרכבת מדף של מיטת בית-חולים מעל מסילת כושר פשוטה.
ד"ר סת' רוברטס, פרופסור לפסיכולוגיה מאוניברסיטת ברקלי, תכנן הליכון שולחני בשנת 1996, וככל הנראה היה המשתמש הראשון במערכת זו.
ישנם מספר סוגים מסחריים של הליכונים שולחניים.
חלקם בנויים ממסילות כושר מסורתיות עם שולחן עבודה ייעודי בנוי סביבן, בעוד שאחרים נבנו לשימוש ייעודי כזה מלכתחילה.
הליכון שולחני לא משמש בדרך כלל לשיפור סיבולת לב-ריאה, שכן מרבית המשתמשים בו מוצאים שקצב ההליכה הנוח ביותר הוא בטווח של 1–3 קמ"ש.
מחקר שערך ג'יימס לוין במאיו קליניק מגלה כי משתמשים שורפים כ-100 עד 130 קלוריות לשעה במהירויות הנמוכות מ-3 קמ"ש.
מחקר שנערך במאיו קליניק בשנת 2007 ועסק בעובדי משרד הסובלים מעודף משקל, קבע כי "אילו זמן הישיבה מול מחשב היה מוחלף בעבודה-תוך-הליכה, שריפת האנרגיה הייתה עולה ב-100 קלוריות לשעה.
לכן, אם עובדים הסובלים מעודף משקל היו מחליפים בין שעתיים לשלוש שעות ביום את הישיבה בהליכה, ואם שאר המרכיבים היו ללא שינוי, הדבר היה מביא לירידה במשקל של 20–30 ק"ג בשנה.
הליכות ג'יין הן סדרת סיורים רגליים מודרכים הנערכים בערים ברחבי העולם.
הסיורים נקראים על שם ג'יין ג'ייקובס שהייתה חוקרת תכנון ערים ידועה, והם נערכים בכל שנה בשבוע הראשון של חודש מאי לציון יום הולדתה.
הסיורים מלווים בהרצאות בתחומים מגוונים הנוגעים לאותה עיר או שכונה, כגון אדריכלות, קולינריה, זכויות עובדים, אמנות או סביבתנות.
הסיורים מאורגנים תמיד בידי מתנדבים, ההשתתפות בהם חינם, והם פתוחים לכל אדם.
האירוע הראשון נערך בשנת 2007, בעיר טורונטו שבקנדה, ומאז גדל בקצב מהיר.
בשנה שלאחר מכן, נערכו יותר מ-140 סיורים שונים ב-11 ערים בקנדה.
ב-2009 הפך האירוע לגלובלי, כאשר בנוסף לערים הגדולות בקנדה שהצטרפו (מונטריאול ואוטווה), אורגנו אירועים גם בערים ברחבי ארצות הברית, בהן בוסטון, פיניקס וניו אורלינס, ואף בעיר בומביי שבהודו.
בסך הכל, השתתפו באותה השנה יותר מ-10,000 צועדים ב-46 ערים שונות.
בשנת 2011 התרחבה היוזמה למדינות נוספות ובהן: ברזיל, ישראל, הולנד, הפיליפינים וגרמניה, ול-25 ערים בארצות הברית בהן ניו יורק, ניו ג'רזי, יוסטון וקנזס סיטי.
האירוע אורגן לראשונה בישראל בשנת 2011, בעיר תל אביב-יפו בלבד.
באותה שנה אורגן אירוע דומה בשם "הליכות חיפה", כחלק מיוזמה של מוזיאון חיפה לאמנות.
שנה לאחר מכן, אורגנו אירועים בשלוש ערים שונות (חיפה, תל אביב וירושלים), בהן נערכו יותר מ-40 סיורים שונים.
הסיורים היו בנושאים עירוניים ושכונתיים מגוונים והונחו על ידי בעלי עניין שונים – אמנים, אדריכלים, אנשי חינוך – ובהם תמר ברגר, יורם מארק-רייך וכן חברי המועצה תמר זנדברג, יואב גולדרינג ומאיר מרגלית.
מאז, האירוע התרחב אל ערים נוספות בארץ.
בשנת 2021 התקיימו הליכות ג'יין בישראל בשבוע הראשון של מאי בתל אביב, באר שבע, ירושלים, נשר, נס ציונה, רחובות, ערד, ראשון לציון, אשדוד ואילת.
בחיפה התקיים האירוע באמצע חודש יוני, בשל מגבלות הקורונה.
בשנת 2023 השתתפו בהליכות ג'יין בישראל 14 ערים והמקומות הבאים: חיפה, באר שבע, תל אביב, ירושלים, רחובות, ראשון לציון, נשר, מדרשת בן-גוריון, נהריה, בנימינה-גבעת עדה-זכרון יעקב, טירת הכרמל, אשדוד, הרצליה ופתח תקווה.
רוב ההליכות התקיימו בסוף בשבוע שבין 4–6 במאי 2023. חלקן הוסיפו גם ימים בשבוע שלאחר מכן.
בשנת 2024 הצטרפו הערים מודיעין-מכבים-רעות, חולון וראש פינה להליכות ג'יין.
ספר הליכות עולם הוא ספר העוסק בכללי התלמוד ודרכי הפסיקה של חז"ל, והתקבל כאחד הספרים היסודיים בתחום זה.
את הספר חיבר רבי ישועה בן יוסף הלוי מתלמסאן, נולד בשנת 1440, ה'ר', חי ופעל בטולדו, ספרד, עד גירוש ספרד בשנת 1492.
הספר נדפס לראשונה בשנת ה'ר"נ, 1490 וזכה מאז לשתים עשרה מהדורות דפוס.
בחלק ממהדורותיו, הודפס לצדם של ספרי כללים חשובים אחרים, כמו: מבוא התלמוד של רבי שמואל הנגיד, כללי הגמרא לרבי יוסף קארו ו"יבין שמועה" של רבי שלמה אלגאזי.
הספר תורגם ללטינית (בידי ) והודפס בשפה זו בליידן בשנת ה'שצ"ב, 1632.
הספר עוסק בתחום המכונה "כללי התלמוד" הכולל את המחלקות הבאות:
סדרי רב ותלמיד - בירור יחסי רב ותלמיד בין תנאים ואמוראים שונים כדי לסייע בקביעת ההלכה לאור ידיעה זו.
לשונות התלמוד - הסבר המונחים השונים בתלמוד וכוונתם.
כללי הניתוח - הסבר כללי הניתוח הרגילים בסוגיה התלמודית.
לפי דברי מחבר הספר, הוא מבוסס על דברי רבו, רבי יעקב הכהן אשכנזי ועל דברי ספר הכריתות לר"ש מקינון.
עובדה זו גררה ביקורת מצד חכמים שסברו שאין בספר חידושים גדולים ורובו ככולו מועתק מספר הכריתות, טענה זו שנויה במחלוקת.
דוגמה להתקבלות הספר, ניתן למצוא בצוואה של רבי גדליה אבן יחיא לבנו, המודפסת בספרו שלשלת הקבלה: .
הלילה הגווע הוא סיפור מדע בדיוני קצר מאת אייזק אסימוב.
הסיפור הופיע לראשונה בשנת 1956. הסיפור תורגם לעברית בשנת 1972 בקובץ מחר כפול תשע, ושוב ב-2014 בכתבי אייזק אסימוב כרך 4. הלילה הגווע היה הסיפור השלישי בו הופיע הבלש ונדל אורת', שהופיע גם בסיפורים הפעמון המזמר, האבן המדברת והמפתח.
שלושה אסטרונומים, שעובדים על הירח, כוכב חמה והאסטרואיד קרס, נפגשים לראשונה מזה עשר שנים בכנס על כדור הארץ.
שם הם פוגשים חבריהם לכיתה, רומירו ויליירס, שנאלץ להישאר על כדור הארץ בגלל מחלה.
ויליירס טוען שהמציא מכשיר טלפורטציה המוני, אותו הוא יציג בכנס, אך מת בנסיבות חשודות לפני הצגת המכשיר.
מדען אחר, אשר ראה את המכשיר, חושד שויליירס נרצח על ידי אחד מחבריו לכיתה, ומטיל בהם האשמה.
במהלך חקירתו, תיעוד מצולם של עבודתו של ויליירס, אשר מתאר את התאוריה של המכשיר, מתגלה על אדן החלון של החדר, אך הצילום נהרס בעקבות חשיפה לקרני שמש.
כאשר אף אחד מהחשודים לא מודה, ונדל אורת', בלש בעל הצלחה בחקירת פשעים, נכנס לסיפור.
הוא מזהה את הפושע כאסטרונום שבילה את שנותיו האחרונות על חמה.
המפתח לפתרון נעוץ ברעיון (שבשעת הכתיבה אסימוב האמין שהוא נכון) שצד אחד של חמה מופנה תמיד אל השמש, בעוד הצד השני תמיד חשוך, כך שהפושע החביא את הסרט במקום שהוא חשב שהוא בטוח, כי הוא חשב שהלילה צפוי להמשיך לנצח.
מאז שהסיפור נכתב התגלה שחמה אינו בעל הקפה סינכרונית (עובדה שאסימוב ציין כאשר הסיפור הופיע בקבצים שהודפסו יותר מאוחר).
בסיפור הזה המניע לרצח הוא מכשיר טלפורטציה.
אסימוב העיר כי בסיפור אחר בו אורת' מופיע, הפעמון המזמר, נסיעה בטלפורטציה היא דבר שבשגרה.
אסימוב ביטל את חוסר העקביות הזאת באימרה "אמרסון!", המתייחסת לאמירותו של ראלף וולדו אמרסון "עקביות טיפשית היא יציר רוחם של המוחות הקטנים".
הליכודניקים החדשים (בראשי תיבות: הל"ח) הוא שמה של קבוצה פוליטית הפועלת כסיעה פנים-מפלגתית ליברלית במפלגת הליכוד.
הקבוצה נוסדה בנובמבר 2011, בשלהי המחאה החברתית, על ידי ליאור מאירי, איש פרסום.
מטרתה המוצהרת של הקבוצה היא לפקוד כמות רבה של אנשים המאמינים בערכיהם ובערכים המתוארים בחוקת הליכוד ולאגד אותם למען תמיכה במועמדים לכנסת המבטאים עמדות התואמות לסדר היום אותו הם מבקשים לקדם.
לטענת הליכודניקים החדשים, בבחירות המקדימות בדצמבר 2014 הם מנו כ-2,000 מתפקדי ליכוד שעברו תקופת הכשרה (16 חודשי ותק כחברי הליכוד), בפברואר 2017 הם מנו כ-6,000 מתפקדי ליכוד, וביוני 2017, הם מנו מעל ל-12,000 מתפקדי ליכוד.
עם זאת, בתחקיר מקור ראשון שפורסם ב-24 באוגוסט 2017 נכתב כי על פי מקורות שהגיעו לידי העיתון, מאז הבחירות לכנסת ה-20 התפקדו כ-2000 אנשים לליכוד באמצעות הליכודניקים החדשים, וכמה מאות בלבד מ-2011 ועד הבחירות האחרונות.
לפני הבחירות המקדימות לכנסת ה-19 ולכנסת ה-20 פרסמו הליכודניקים החדשים רשימת מומלצים מנומקת להם התבקשו חברי הקבוצה להצביע.
לאחר הבחירות לכנסת ה-20 טענו הליכודניקים החדשים כי הכניסו לכנסת את יואב קיש ושרן השכל אך קיים ספק לגבי מידת ההשפעה של הליכודניקים החדשים על בחירתם.
יואב קיש הכחיש כי הליכודניקים החדשים הכניסו אותו לכנסת וכתב כי לא היו להם יותר מ-72 חברי ליכוד במחוז דן שבו נבחר, כשסך הקולות שקיבל עמד על 1282. לאחר שיואב קיש יזם את "חוק השתולים" (חוק הסוכן הזר) הסירו הליכודניקים החדשים את התמיכה בו וביקרו אותו על קידום החוק.
שרן השכל נהנתה מתמיכה של גורמים רבים בליכוד ולא הוכח שלליכודניקים החדשים היה חלק משמעותי בסך הקולות שקיבלה (4112 קולות).
בנוסף המליצו הליכודניקים החדשים על אמיר אוחנה במחוז תל אביב ונורית קורן במחוז מישור החוף.
לפני הבחירות לכנסת ה-20, פנו הליכודניקים החדשים לרשם המפלגות על מנת שיטפל בגריעת מתפקדים כפולים בליכוד, וזכו לתשובה "כי אין לרשם המפלגות סמכות לכפות על המפלגות לבצע הצלבה של רשימות החברים".
בנובמבר 2017 פתחו הליכודניקים החדשים בקמפיין מימון המונים באמצעות אתר הדסטארט לצורך מימון ייצוג משפטי שמטרתו למנוע את הדחתם מתנועת הליכוד.
בדצמבר 2017, לאחר שגייסו יותר מ-550 אלף ש"ח, עתרו הליכודניקים החדשים לבית הדין של הליכוד על מנת שיורה על תיקון כשלים שלטענתם בוצעו על ידי הנהלת המפלגה.
עתירה זו התקבלה ביולי 2018 ונקבע כי על הליכוד להכריע לגבי אלו שהתפקדו דרך האינטרנט וחברותם טרם אושרה.
בבחירות המקדימות לכנסת ה-21 ניסתה התנועה להריץ 6 מועמדים לרשימת הליכוד לכנסת: ליאור מאירי, דן קלארמן, יניב טוירמן, אסף רותם, ניר הירשמן והדר ויסמן שמחוני, אולם רובם נפסלו על ידי ועדת הבחירות של הליכוד והורחקו מהתנועה.
הם הודיעו כי יעתרו נגד ההחלטה, אך בית משפט המחוזי דחה את עתירתם.
ניר הירשמן הוא המועמד היחיד שהתמודד מטעם הליכודניקים החדשים בפריימריז ושובץ במקום ה-47 ברשימת הליכוד לכנסת ה-21. הקבוצה תמכה במועמדים נוספים וגיבשה 'רשימת מומלצים'.
בין חברי הכנסת המכהנים תמכו בין היתר בצחי הנגבי וביולי אדלשטיין, ובין המתמודדים החדשים - בקרן ברק, בניר ברקת ובפטין מולא, שהתברגו למקומות ריאליים ברשימה.
באוקטובר 2019 התפצלה התנועה, כשקבוצה שהבולט בה הוא יניב טוירמן הודיעו על הקמת תנועת "הליכודניקים החדשים – הקבוצה הדמוקרטית".
זאת על רקע מחלוקת סביב נושא ההצבעה לליכוד ב וסביב ההתנהלות הפנימית של התנועה, תוך ביקורת על התנהלות מייסדה ליאור מאירי.
לקראת הבחירות המקדימות לכנסת ה-25 בליכוד קרא ליאור מאירי לחברי הליכודניקים החדשים להחרים את הבחירות המקדימות.
הוא מסר כי כ-1500 ליכודניקים חדשים רשאים להצביע, 1700 אינם יכולים להצביע עקב אמצעי תשלום שאינו בתוקף ומעל ל-6000 הודחו מתנועת הליכוד.
לאלו המליץ להתפקד למפלגות אחרות, ביניהן מפלגת העבודה.
הקבוצה דוגלת בערכים ליברלים-ציוניים בדגש על קידום מעמד הביניים, שמירה על דמוקרטיה ליברלית, התואמת את רוח מגילת העצמאות, חוקת הליכוד ואת דרכם של מנחם בגין וזאב ז'בוטינסקי ותמיכה בהקמת ממשלת מרכז ליברלית-ציונית.
עמדת הליכודניקים החדשים היא שחוקת הליכוד הוזנחה על ידי הנהגת המפלגה, בפרט הסעיפים העוסקים בשמירת ערכי המוסר וטוהר המידות, זכויות וחופש האדם, ערך השוויון וביסוס כלכלה ליברלית ומשק חופשי ותחרותי.
בנוסף, האג'נדה של הקבוצה שמה דגש על הפרדת דת מהמדינה, הפחתת כוחם של ועדי העובדים במשק, שיטת חינוך שונה בישראל החותרת לערכים דמוקרטיים, כינון חוקה בישראל, שמירה על מעמדו של בית המשפט העליון והתנגדות לכל ניסיון לפגוע בכוחו ובסמכויותיו, תוך שיפור ותיקון תקלות במערכת המשפט.
כמו כן מבקשת הקבוצה להילחם בהתנהלות שנתפסת בעיניהם כאנטי-דמוקרטית ופופוליסטית, ולהחליפה בהתנהלות יותר ליברלית וממלכתית.
הקבוצה טוענת למונופול של הזרם האורתודוקסי ומבקשת להשוות את מעמדם הרשמי של הרפורמים והקונסרבטיבים ואת התקציבים הכספיים המוענקים להם.
הקבוצה אינה עוסקת בנושאים מדיניים כלל, זאת מתוך אמונה שהעיסוק בסוגיית הסכסוך הישראלי-פלסטיני ונושאים ביטחוניים גורמים לפילוג מיותר, גם כשיש הסכמה על נושאים אחרים.
הקבוצה מאמינה שיש למצוא את המכנה המשותף בין המפלגות הציוניות ולהתמקד בנושאים חשובים אחרים כמו הכלכלה הישראלית.
הקבוצה מצהירה כי "רק ממשלת מרכז ציונית-ליברלית תוכל להביא להסכמה לאומית רחבה שתאפשר להוציא פתרון בנושא אל הפועל".
פעילותם של הליכודניקים החדשים עלתה לכותרות על רקע טענות שהם משתייכים לאגף השמאלי במפה הפוליטית, וכי למרות התפקדותם למפלגת הליכוד, הם אינם מזדהים עם ערכיה הלאומיים של תנועת הליכוד וחלקם מצביעים למפלגות שמאל בבחירות לכנסת.
טענות אלו הועלו בין היתר על ידי ראש הממשלה בנימין נתניהו וחברי הכנסת נאוה בוקר, אורן חזן, תמר זנדברג והשרה מירי רגב, שהגדירה את הליכודניקים החדשים כ"סוסים טרויאנים".
באוגוסט 2017 פרסמו הליכודניקים החדשים התנגדות לכנס תמיכה בראש הממשלה בנימין נתניהו, כנס שנערך על רקע חקירות שמתנהלות נגדו בתיק 1000 ותיק 2000, והאשימו אותו בעבירה על טוהר המידות.
בעקבות זאת, פעילים בתנועת הליכוד עתרו לבית הדין של המפלגה בדרישה לפסול את חברותם של כלל המתפקדים מטעם הליכודניקים החדשים.
כדי להקשות על המשך התפקדותם של הליכודניקים החדשים לתנועה, הוחלט בליכוד על ביטול ההתפקדות באמצעות אתר האינטרנט.
(מבקר הליכוד סבר כי צעד זה נעשה בחריגה מסמכות) בנוסף הוצהר על ידי דוד ביטן, יו"ר סיעת הליכוד, כי מתפקדים חדשים למפלגה יידרשו לעבור ועדות קבלה.
כמו כן הודיע הליכוד על פסילתם של מתפקדים כפולים בתנועה, ביניהם להערכת בכירים בליכוד כ-2500 מתפקדים מטעם הליכודניקים החדשים.
בהמשך פורסם כי יוגשו עתירות אישיות לביטול חברותם בליכוד של בין ארבעה לשישה מנהיגים בליכודניקים החדשים, ביניהם ליאור מאירי וירון בן נון, עקב התבטאויות נגד הליכוד והשתתפות בהפגנות בפתח תקווה בהנהגת אלדד יניב ומני נפתלי נגד ראש הממשלה, מול ביתו של היועץ המשפטי לממשלה.
פעילים בליכוד שלחו מכתב לכל הח"כים והשרים במפלגה ובו הזהירו אותם כי אם הם לא יתנערו בפומבי מהליכודניקים החדשים, או שאף ייפגשו איתם או יתמכו בהם, הפעילים לא יתמכו באותם מועמדים בפריימריז הבאים.
באוגוסט 2017 כתב חבר הכנסת יואב קיש כי הליכודניקים החדשים מהווים התארגנות שאינה לגיטימית, שלל את הטענה שהם הכניסו אותו לכנסת, וכתב כי יש לפעול בכל האמצעים כדי למנוע את התופעה הלא מוסרית של התפקדות אנשי שמאל לליכוד, זאת לאחר שבעבר הביע את תמיכתו בתנועה.
היועץ המשפטי של הליכוד פרסם חוות דעת בעניינם של הליכודניקים החדשים ולפיה: "לליכוד זכות לנקוט בכל האמצעים הנדרשים, כדי למנוע התפקדות מניפולטיבית לתנועה של מתפקדים חדשים, שאינם מזדהים עם מטרות הליכוד.
התפקדות מניפולטיבית מהווה עבירה על דיני המפלגות, על חוק העונשין והיא סותרת את חוקת הליכוד.
מדובר במניפולציה שבאמצעותה המתפקדים מבקשים לקבל במירמה את הזכות לבחור ולהיבחר למוסדות הליכוד ולבחור את מועמדי הליכוד לכנסת ובדרך זאת לנסות להשתלט על הליכוד שלא כדין".
ב-24 באוגוסט 2017 אמר ראש הממשלה בנימין נתניהו בריאיון לערוץ 20 (לימים ערוץ עכשיו 14) כי "הליכודניקים החדשים הם לא-ליכודניקים והם לא-חדשים.
הם אנשי שמאל ישנים והם רוצים להיכנס לליכוד ולהשתלט.
להשתמש בדמוקרטיה של הליכוד, כדי להרוס את הליכוד ואת כל מה שהוא מסמל.
אנחנו יכולים להתגונן נגד זה, כמו שהתגוננו נגד ניסיון ההשתלטות של פייגלין באמצעים חוקיים".
בינואר 2019 פסל בית הדין של הליכוד לאחר שימוע את חברותם של מנהיגי הקבוצה ושל כאלף מתפקדי הקבוצה שהתפקדו באמצעות אתר הליכודניקים החדשים.